**Toamna blândă**

*Eugenia Calancea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Azi soarele vine-n suflet și pe pământ

printre frunzele călătoare

ce zboară prin vântul din grădină,

printre flori de trandafir

ce poartă încă parfumul

și culorile visurilor noastre.

Toamna asta ne sfâșie inimile

cu căldura ei blândă,

dar și cu tristețea ei

venită din foșnetul vântului,

ce-mi dă uneori fiori reci,

iar ca un laser,

razele soarelui persistă

și mă săgeată-n ochi cu raze de lumini,

iar cerul are culoarea albastrului infinit.

Toamna asta-i blândă,

cu mângâieri sufletești,

mărgăritare-n roadele sale

și cu culori pastelate-n asfințit,

ce ne-mbată cu parfumul strugurilor

în serile târzii purtați de aripi de dor.

Felinarele străzii împrăștie lumini ruginii

de la frunzele roșietice,

iar noaptea vine

înfășurată-n voaluri sclipitoare

și încearcă s-adoarmă natura,

dar vântul începe a boci printre crengi

frământându-se și încercând să aducă

o lume mai bună șoptindu-ne vise.